定交詩二首效鮑明遠體呈晁无咎  其二
作者：黄庭堅
朝代：宋

paragraphs: 建鼓求亡子，原非入耳歌。
除去綠綺塵，水深山峨峨。
滿堂悅秦聲，君獨用此何。
平分感秋節，空闊湛金波。
定夜百蟲息，高論聽懸河。
執攬北斗柄，斟酌四時和。
破屋仰見星，得子喜且多。
危柱無安絃，野水自盈科。
成道在禮樂，成山在丘阿。
收此桑榆景，相從寄琢磨。
開懷溟海闊，百怪出蛟鼉。
閉藏願自愛，驚人取譴訶。